Wasalna fl-aħħar ta' sena li għaddiet minn fuq wiċċ id-dinja. Il-bnedmin li għexu fiha u tulha jistgħu jgħidu dak li għaddew minnu. Dak li huma ġarrbu fit-triq li għandhom quddiemhom. Dawk li għaddew minn diffikultajiet kbar. Dawk li missew ma' mard gravi, li kienu viċin il-mewt, li raw lil ħaddieħor ibati u jitlaq f'dinja oħra. Dawk li jfittxu fil-ħajja. Ifittxu s-sewwa, il-verità u l-għerf tal-ħajja. Ifittxu għal rashom u jitolbu l-għajnuna varja mingħand l-oħrajn. Mingħand dawk l-esperjenzi umani li jġarrbu, biex jippruvaw jifhmu dak li għaddej minn fuqhom. Hemm min f'dan joqgħod pass lura, jaqta' qalbu u min ikompli jfittex. Leħen is-sewwa Nara f'dan diversi li jirrifjutaw li jiċċelebraw dawn il-festi fl-artifiċjalità. Jirrifjutaw li jitilfu mill-messaġġ kbir li l-Milied u l-jiem ta' qabel u ta' wara jagħti. Jagħti, jum wara l-ieħor, fis-sustanza li ħaqqha. Fil-messaġġ tal-valuri li dan iż-żmien jirrappreżenta. Ningħaqad ma' dawk li jridu u jibqgħu determinati li l-Jum tat-Twelid ta' Sidna Ġesù Kristu ma jittrasformax ruħu f'festa bla ruħ. Ċelebrazzjoni mingħajr sens jew direzzjoni. Sempliċement waqfien, divertiment, ħbieb u mistrieħ mingħajr il-boxxla vera umana. Hemm impenn intellettwali. Hemm, nittama dejjem, iktar għarfien li jekk dan jintilef, nitilfu s-sustanza tagħna stess. Mingħajr diskors Għandna dmir li nħeġġu għall-għemil it-tajjeb. Iktar u iktar f'soċjetà fejn, biċċa biċċa, fin-nuqqas ta' vuċijiet akbar għas-sewwa, dak li huwa tajjeb qed jitlef mill-valur intrinsiku tiegħu. Qed naġixxu mingħajr ma nagħrfu biżżejjed l-iskop tal-ħidma tagħna. Anke jekk inkunu ġenerużi, altruwisti u nwettqu opri ta' karità, bil-proċess li qegħdin fih qed nitilfu l-valur li dan fih, ma' min inwettquh u għalina stess. F'soċjetà li qegħda tiġi mħajra iktar lejn il-materjaliżmu. F'waħda li kull ma nwettqu u għandna rridu nittrasformaw f'termini ekonomiċi. Irridu nagħtuh valur mhux f'dak li hu verament, imma jekk huwiex rilevanti għalina mill-aspett monetarju. Qegħdin anki f'din il-pożizzjoni fl-istituzzjonijiet demokratiċi. Għandna, f'aġendi varji, il-bżonn li nipproteġu d-drittijiet fundamentli tal-bniedem, il-bżonn li kull persuna titħalla tgħix fil-libertà, li kull persuna jkollha d-dritt li tivvota u li tesprimi l-opinjoni tagħha. Hemm elenku twil li nisimgħu u drabi naraw dimostrazzjonijiet dwarhom. Hemm insistenza fuq dawn il-miri. Fi proċess fejn waqt li dan ikun qed isir, ikun qed jiġi abbandunat l-ispirtu oriġinali li mexxa dan kollu. Is-sistema demokratika li għandna hija mibnija u bażata fuq il-valuri Nsara. Kienu huma li tawhom id-dimensjoni partikolari tagħhom. Li tawhom saħħa. Li daħħluhom f'diversi kostituzzjonijiet u liġijiet. Prinċipji uniċi u li jirbħu ż-żmien. Huma l-pedament li nfluwenza dak li tlaqna minnu. Illum dan qed jiġi abbandunat, fejn wassalna lilna nfusna fil-pożizzjoni li nippriedkaw esternament mingħajr ma nġorru magħna, internament, l-iskop u s-sens sħiħ ta' dawn il-pilastri. Il-boxxla Hawn mewġa ġdida ta' materjaliżmu. Hawn mewġa ta' influwenzi soċjali u politiċi li huma mwielda taħt ismijiet ġodda. Tabelli differenti ta' forom strambi ta' identità. Fejn dawk li f'sekli oħra l-istoriċi kienu jsejħu "l-barbari" qed jerġgħu jidhru. Meta tara dak li seħħ ftit jiem ilu f'partita sempliċi tal-ballun ġewwa l-Italja bejn l-Inter u n-Napoli. Meta tikkonsidra dak li seħħ waqt il-partita, fejn bniedem ġie insulentat kontinwament għax ġej minn kontinent differenti. Meta tikkunsidra l-vjolenza qawwija li seħħet wara u qabel il-partita. Meta tiftakar li f'Ruma antika, parti determinanti mill-ħajja soċjali kienu dawn il-forom koroh ta' "spettaklu" tifhem li qed immorru lura. Hemm tifhem li fl-għeruq tagħna qed nitilfu mis-sens u s-sustanza li jagħmilna poplu ċivilizzat u Ewropew. L-insistenza tag ħna lejn is-sewwa, lejn il-valuri Nsara mhix kwistjoni unika ta' identità, nittama ta' identità nazzjonali, imma fuq kollox ta' ċiviltà. Għax hemm proċess li fih, kull darba li nitilfu mis-sustanza tal-ħajja u mmorru lejn il-materjaliżmu varju, nkunu qed nitilfu Nitilfu mhux darba, imma fi proċess ta' trasformazzjoni negattiva ta' dak li huwa verament il-bniedem. Anzi, forsi aħjar, dak li l-bniedem għandu dmir li jibqa' jinsisti li jkun, u ma jintilifx f'dak li ser iwasslu biex isir dak li jistħi minnu. Min ħa sehem f'Milan f'dan kollu huwa, volontarjament jew le, il-prodott ta' dan il-proċess. Proprju għalhekk li f'dawn il-jiem għandna ninsistul iktar li napprezzaw dak li aħna. Ninsistu li ma nitilfux dak li aħna. Mill-qalb nawguralkom ilkoll is-Sena t-Tajba, waħda mimlija għerf u tfittxija tas-sewwa, b' mod speċjali lilek, Sur Editur, u lill-ħaddiema kollha tagħna.
Biex Niċċelebraw.